Foto: Splitski taksisti

Video: Tomislav Miletic/PIXSELL

ŠTO SE TOČNO dogodilo u Dubrovniku danas u prijepodnevnim satima, zasad nije poznato. Postoji više verzija, ali jedno je sigurno: netko je zaustavio nekoliko taksista koji su se vraćali s prosvjeda, izvukao ih iz auta i namlatio ih!

> "ZABRANITE APLIKACIJU" Taksisti blokirali promet oko aerodroma u Zagrebu, Splitu i Dubrovniku

> ANKETA Podržavate li taksiste?

Prva verzija: Krivi su Uberovci

Kako u razgovoru za Index tvrde splitski taksisti, na području Dubrovnika njihove kolege sukobili su se s Uberovcima. Oni tvrde da su im se Uberovci prepriječili na putu dok su se vraćali s prosvjeda te da su nekolicinu njihovih kolega izvukli iz automobila te fizički napali. Tvrde da je nekoliko taksista ozlijeđeno. Splitski taksisti dali su Indexovu reporteru i fotografije dubrovačkih kolega.

Druga verzija: Kriva je Torcida

Tekst se nastavlja ispod oglasa

Druga verzija koju su Indexu javili ljudi iz Dubrovnika je ta da su taksiste pretukli članove Torcide. Ta verzija je, prema našem izvoru i najizglednija. Kako nam je javio netom nakon objave članka, Torcidaši koji su bili na Hajdukovu gostovanju kod Brondbyja, sletjeli su oko 10.30 na dubrovački aerodrom te su krenuli kući prema Splitu. No kako su taksisti blokirali prometnicu, negdje oko dva kilometra od aerodroma, došlo je do sukoba Torcidaša i taksista. Tajnik Torcide Indexu je šokirano kazao kako Torcida nema nikakve veze s tučnjavom. "Zašto bi se oni uopće miješali u to", rekao nam je.

Treća verzija: Krivi su ljudi koji nisu mogli proći

Postoji i treća verzija, u kojoj se spominje djevojčica kojoj je pozlilo pa su ljudi poludjeli na taksiste i pretukli ih.

Policija radi izvide



Pokušali smo provjeriti te informacije u policiji, ali glasnogovornica je na godišnjem odmoru pa nas je uputila na Operativno-komunikacijski centar policije (OKC). OKC nije ovlašten davati izjave i uputio nas je na načelnika, a u uredu načelnika nitko se nije javljao na pozive do zaključenja teksta. Oko 30 minuta kasnije iz PU dubrovačke potvrdili su nam da je došlo do sukoba na predjelu Zvekovica te da je u sukobu sudjelovalo više vozila, a neke osobe zatražile su liječničku pomoć.

Prema informacijama koje kruže među splitskim taksistima, policija traži vozila koji su im prijavljena a u kojima bi se trebali nalaziti napadači. U policiji nam to nisu mogli potvrditi, nego su nam samo rekli da su izvidi u tijeku.

Odgovorite na pitanje u našoj anketi, a u komentarima nam objasnite zašto podržavate ili ne podržavate taksiste!